Nørresundby Gymnasiums planlagte afslutning for dette års 3.g'ere hvor op mod 250 elever og lærere skulle forsamles i skolens kantine under festlige omstændigheder til frokost med øl og vin, bliver ikke ført ud i livet, som det var planlagt. Det står klart efter at Nordjyllands Politi onsdag har været i dialog med rektor på Nørresundby Gymnsium Søren Hindsholm og i venlige, men bestemte vendinger har udtrykt bekymring i forhold til arrangementet. - Vi har været i dialog med rektor på Nørresundby Gymnasium og har haft en rigtig fin dialog om arrangementet hvor vi har ytret vores bekymring omkring det, fortæller vicepolitiinspektør Anders Uhrskov fra Nordjyllands Politi. Ikke underlagt forsamlingsforbud Til Nordjyske sagde Søren Hindsholm tirsdag, at han forventede at kunne samle op mod 250 mennesker selvom samfundet lige nu er underlagt et forbud mod forsamlinger større end 10 personer - og det kan han faktisk godt. Også uden at bryde loven. - Vi har været inde og kigge på, hvilke muligheder vi har for at håndhæve overfor det arrangement, der er planlagt og han har for så vidt ret i, at de begrænsninger der ligger, ikke gælder for uddannelsesinstitutioner, siger Anders Uhrskov og fortsætter: - Men det har ikke gjort at han (rektor Søren Hindsholm red.) ikke vil lytte til myndighederne og som jeg har sagt, har vi haft en god dialog hvor vi har ytret, at vi var bekymrede for arrangementet. Ikke i tråd med anbefalinger Søren Hindsholm sagde tirsdag til Nordjyske at "det er jo efterhånden nemmere at finde ti veganere i Nordjylland, end det er at finde én med corona." Det har rektoren muligvis ret i og i de den seneste uge er der da heller ikke blevet konstateret et eneste tilfælde af coronavirus i ni af de 11 nordjyske kommuner. Ikke desto mindre er Nordjyllands Politi imod at gennemføre arrangementet, som det var planlagt. - Vi har som samfund en interesse i at undgå smittespredning og det er ikke i tråd med sundhedsmyndighedernes anbefalinger at samle så mange mennesker og det har vi haft en snak med ham om og opfordret ham til at gøre noget andet. Vi har sagt, at vi ikke kan anbefale, at han afholder det arrangement, siger Anders Uhrskov, der videre fortæller at rektor Søren Hindsholm har tanker om at ændre på arrangementet så det stadig kan gennemføres indenfor myndighedernes anbefalinger. Han siger videre at politiet ikke vil komme med konkrete forslag til, hvad rektoren skal ende med at gøre - for ansvaret ligger i sidste ende hos ham. - Det er hans eget ansvar at sørge for, at arrangementet følger de retningslinjer myndighederne har sat op, siger Anders Uhrskov. TV2 Nord ville gerne have spurgt rektor Søren Hindsholm hvilket arrangement han forventer at gennemføre fredag, men han er ikke vendt tilbage på vores henvendelser.
Nordjyllands Politi har været i dialog med rektoren på Nørresundby Gymnasium, Søren Hindsholm. Nu har rektoren, ifølge Nordjyllands Politi, tanker om at ændre arrangementet.